Folketing
2011-11-25

Det skal altid kunne betale sig at arbejde, det skal altid kunne betale sig at yde en ekstra indsats. Faktisk kan man sige, at det er hele forudsætningen for vores samfund, hvor vi gennem høje skatter finansierer vores mange forskellige velfærdsydelser. Det skal altid kunne betale sig at arbejde; det har altid været og vil altid være en meget vigtig og afgørende målsætning for Venstres politik. Før VK-regeringen kom til, var medierne ofte fyldt med historier, der kunne fortælle om eksempler på familier, der blev fastholdt i kontanthjælpssystemet. Ekstra Bladet kaldte det daværende system for det glade vanvid, ja, sågar tidligere statsminister Poul Nyrup Rasmussen kunne indse det forkerte i det og udtalte således til Jyllands-Posten, og jeg citerer: Jeg kan ikke acceptere det. Et så voldsomt beløb er anstødeligt, det strider imod almindelige menneskers retfærdighedssans. En eller anden form for samlet loft kommer vi nok ikke uden om. Det sagde Poul Nyrup Rasmussen, og hvor er jeg enig! VK-regeringen indførte netop det loft, som Poul Nyrup Rasmussen omtaler.